पाकिस्तान के दुश्मन हैं भट्टी के हत्यारे : गिलानी  
प्रधानमंत्री यूसुफ रज़ा गिलानी ने अल्पसंख्यक मामलों के मंत्री शाहबाज भट्टी के हत्यारों को पाकिस्तान का दुश्मन करार दिया है।
प्रधानमंत्री यूसुफ रज़ा गिलानी ने अल्पसंख्यक मामलों के मंत्री शाहबाज भट्टी के हत्यारों को पाकिस्तान का दुश्मन करार दिया है। उन्होंने कहा कि पाकिस्तान और सहिष्णुता के सिद्धांत को नीचा दिखाने के लिए उन्होंने इस जघन्य अपराध को अंजाम दिया। पाकिस्तानी समाचार-चैनल 'जियो न्यूज' ने प्रधानमंत्री गिलानी के हवाले से कहा है कि इस्लाम में किसी की भी हत्या निंदनीय है। भट्टी की हत्या के पीछे वास्तव में मानवता और राज्य के शत्रुओं का हाथ है। पाकिस्तानी तालिबानियों ने मंगलवार सुबह गिलानी सरकार में शामिल एकमात्र ईसाई मंत्री भट्टी की मंगलवार सुबह इस्लामाबाद में गोली मारकर हत्या कर दी थी।  विवादास्पद ईशनिंदा कानून को लेकर पिछले दो महीने में पाकिस्तान में यह दूसरी हत्या है। पंजाब के गवर्नर सलमान तासीर की उनके अपने ही सुरक्षा गार्ड ने गत चार जनवरी को गोली मारकर हत्या कर दी थी। कट्टरपंथियों का शिकार बने उक्त दोनों नेताओं ने ईश निंदा कानून में सुधार और 45 वर्षीया आसिया बीबी के लिए राष्ट्रपति से क्षमादान की मांग थी, जिसे पैगम्बर का अपमान करने के आरोप में मौत की सजा सुनाई गई है। गिलानी ने कहा कि पिछले साल क्रिसमस के मौके पर उन्होंने भी चर्च में प्रार्थना की थी। उन्होंने भट्टी की ओर से आयोजित समारोह में हिस्सा लिया था।